九懷 浙水府
作者：高似孫
朝代：宋

paragraphs: 君之來兮鞭潮，令冰夷兮毋驕。
撫余車兮安驅，海難填兮魂銷。
龍翼輈兮既東，旌翠昏兮生埃。
蛟抗刃兮波赤，嚥霧光兮蓬萊。
樂莫樂兮佳游，哀莫哀兮忘歸。
簫鍾兮鐃鼓，吳歌兮楚舞。
魚飛兮雁奔，君之樂兮俁俁。
憩蹕兮嵯峩，陳席兮楚楚。
撰德兮蒼崖，秦夸聲兮豪詡。
騎雜遝兮鑾玲瓏，窮禹迹兮窺踐宮。
民如蟹兮誰能聰，海水作兮號魚龍。
歡未殫兮樂未終，金母號兮漢旌紅。